


Dolgozat az iskoláról 


II. rész 
Csiki-csuki: játék az iskolával 


A költségvetési szúkmarkúság nemcsak a tárgyi feltételekben okozott hiányokat, hanem 
— bizonyos politikai közvetítésekkel — az állampolgári bátorságban és öntudatban is. Az a 
tény, hogy a pedagógustársadalmon mindazt számon kérték, amit egy szocialista iskola- 
ügynek nyújtania kell, miközben a megvalósítás feltételeit nem biztosították, egyrészt 
színvonalcsökkenést, másrészt olyan erkölcsromboló játékot eredményezett, aminek mo- 
rális deficitjét nehezen lehet pótolni. 

1946-ban még hivatalosan is elismerték az egyes általános iskolák közötti színvonalkü- 
lönbséget. Egy ekkor hozott rendelet fiókiskolának nevezte azokat az iskolákat, amelyek- 
ben a felső tagozaton nem voltak meg a szakosított, osztott tanítás feltételei. A színvonal- 
különbség csökkentésére a rendelet előírta az anyaiskola és a fiókiskola pedagógusainak 
rendszeres és kölcsönös hospitálását, valamint azt, hogy a fiókiskolában folyó tanítás ér- 
tékét csak az hitelesítheti, ha a tanulók év végén az anyaiskolában vizsgát tesznek. Ezt a 
vizsgát egy 1947-es rendelet megszüntette, a kölcsönös hospitálás fedezetét törölték a 
költségvetésből. Nem mintha megszűnt volna az iskolák közötti különbség; hiszen még 
az 1948/49-es tanévben is az általános iskolának nevezett tanintézetek majdnem fele, 
42.17 fiókiskola lett volna az 1946-os kritériumok alapján. 

Az 1945 utáni években a tanítás még azt a műveltségi és tudásszínvonalat célozta meg, 
amely a megelőző évtizedek során a volt polgári iskolai, gimnáziumi tanárokban és né- 
hány népiskolai pedagógusban (egy pedagógusnemzedék derékhadában) belső mércévé 
vált. Az új — rosszabb — körülmények között azonban az e belső mérce alapján történő ér- 
tékelés nagyarányú bukást és lemorzsolódást eredményezett a tanulók körében. 

Ezzel különös helyzet állt elő. Az általános iskola elrendelésének mennyiségi diadala ide- 
jén senki nem gondolt arra, hogy létezik valami, ami nem mennyiségi, és mégis hat. Vala- 
mi megfoghatatlan, az emberekben - jelen esetben a pedagógusokban - belül rejtőző mi- 
nőség, érték, amely minden esetlegessége, statisztikai kimutathatatlansága és annak elle- 
nére, hogy nem jellemző tulajdonsága a szervezkedés, még a propagandisztikus mennyiség- 
képet is meg tudja változtatni. Mert a bukások száma és a lemorzsolódás rontották a 
mennyiségképet, nem lehetett rögtön, egy-két év alatt bebizonyítani a szocialista oktatás- 
ügy fölényét. A megoldás kézenfekvő volt: csökkenteni kell a bukások számát és a le- 
morzsolódást. Ez kétféleképpen lehetséges : vagy javítják az oktatás feltételeit és így haté- 
konyságát, vagy tovább csökkentik az amúgy is alacsony követelményeket. Az utóbbit 
választották. 

Azt persze egyetlen politikai vezetés sem vállalja, hogy közvetlen utasításokat adjon az 
oktatás színvonalának csökkentésére. De nincs is erre szükség, mert a politika művészeté- 
ben megvannak erre a jól bevált közvetett módszerek. 1949-től bevezették a , bukási 
kulcsszámokat" mint az iskoláztatási terv részét. A bukási kulcsszám gyakorlatilag a terv 
kötelező erejével bírt — csak éppen a , túlteljesítést" nem jutalmazták, mint más tervek ese- 
tében, hanem büntették. 

Megjelent ezenkívül — ugyancsak tervteljesítési mutatóként — az iskolák és regionális egy- 
ségek , átlagosztályzata". Egyetlen iskolának sem volt tanácsos az előírt átlagosztályzat 
alatt maradnia. Még az országnak is volt átlagosztályzata, aminek alapján például az 
1948—-49-es tanévben a minisztérium úgy értékelte az általános iskolák munkáját, hogy a 
, tanulók túlnyomó többsége a tanulmányi anyag lényeges részeit elegendő biztonsággal 
tudja, az alapvető ismeretek önálló alkalmazására képes". 

A politika e közvetett módszerének hármas haszna volt. Egyrészt javultak a mennyiségi 
mutatók : kevesebb lett a bukás és a lemorzsolódás, jobb lett az átlagosztályzat. Másrészt 
a politikusok növelték népszerűségüket, amikor a szegény megbuktatott nebulók védel- 
mében felléptek minden diák és valamikori diák mumusa, a , szőrösszívű pedagógus" el- 

len. Harmadsorban olyan helyzetet teremtettek, amelynek későbbi kínos következmé- 
nyeiért a pedagógusokat lehet felelőssé tenni. A politikai vezetés ugyanis nem azt mondta 
a pedagógusoknak, hogy a tudás színvonalát csökkentsék, hanem csak a bukások számát. 
Ez a bármikorra időzíthető bomba épp olyan jól jöhetett még a pedagógusok sakkban 
tartására, mint amilyen jól jött az, hogy embereket szakértelmüktől távol eső területekre 
irányítottak, mégpedig vezető posztra. (Lehet azon tűnődni, hogy mindez tudatos politi- 
kai megfontolás eredménye volt-e, vagy csak , éppen így alakult" ; csakhogy éppen fölös- 
leges a tűnődés, mert azt a bizonyos időzített bombát 1951-ben, az MDP II. kongresszu- 
sán tényleg felrobbantották.) 

Az intézkedések során a pedagógusok belső mércéi, az iskolai tudás színvonaláról alko- 
tott elképzelései meginogtak. Ha nyíltan senki nem is mondta, hogy ezek a mércék érvé- 
nyüket vesztették, a hozzájuk való ragaszkodás hamarosan veszélyessé vált: sanda utalá- 
sok és burkolt gyanúsítások fonódtak köréjük, gyorsan repült az osztályellenség vádja és 
a hozzá mellékelt , különleges (elbánásmód". Mindegy, a bukások száma és a lemorzso- 
lódás valamelyest csökkent, és 1950-ben a , harc" új területre tevődött át: a középisko- 
lára. 

1950. március 29-én az MDP Központi Vezetősége határozatot hozott a Vallás- és Köz- 
oktatási Minisztérium munkájával kapcsolatos kérdésekről. Ebből kiderült, hogy : 

,," . .d köznevelésügy terén mutatkozó elmaradás fő oka: az ellenség kártevő, szabotáló te- 
vékenysége és a népi demokrácia ellen irányuló aknamunkája." 

A határozat nem hagyott kétséget az iránt sem, hogy kik is a kártevők, hol találhatók, mi 

a céljuk, és hogyan végzik aknamunkájukat. Az ellenség magában a minisztériumban 
van, meg a Mérei Ferenc vezette Országos Neveléstudományi Intézetben. Az ellenség 
célja : 
,,: . . hogy megakadályozza a munkás- és dolgozóparaszt származású fiatalok bejutását az is- 
kolába, vagy ha erre már nem képes, akkor a tanulók mesterséges túlterhelésével . . . állító- 
lagos színvonal! követelményekkel. . . kiűzze az iskolából a dolgozók gyerekeinek jelenté- 
keny részét." 

Nem kétséges, hogy a határozat valóságos tényekre épült : valóban nagy volt a lemorzso- 
lódás a középiskolákban, és főleg a szerényebb kulturális háttérrel rendelkezők között 
volt nagy, hiszen az általános iskolában nem kapták meg a megfelelő alapot. Nem kapták 
meg, mert nem az oktatási színvonal emelése, hanem a , bukási kulcsszám" meg az , átlag- 
osztályzat" manipulációi révén kerültek tovább. 

Az már csak érdekes színfolt, hogy bűnbakot kerestek, s megis találták — a közoktatás hi- 

vatali és szakmai irányításában. Igaz ugyan, hogy a lemorzsolódást az iskolákban a taná- 
rok és a tanítók , csinálták", de hát egy egész pedagógustársadalmat éppúgy nem lehet le- 
váltani, mint egy népet. Megfélemlíteni azonban lehet, s ezt meg is tették (holott az ellen- 
ség a minisztériumban volt). Az első lépés itt is a jóindulatú elnézés, illetőleg annak felté- 
telezése, hogy eddig csak öntudatlan eszközök voltak az ellenség kezében. De ezentúl már 
mindenki tudatában lehet annak, hogy mit is csinált : 
,,. . .4 reakciónak ebbe a csapdájába sok becsületes pedagógus is beleesett, amikor például 
az adott körülményeket figyelembe nem véve, túlzott , objektivitással maximalista módon bí- 
rálta el az első félévben munkrás- és parasztszármazású tanítványait. Ezzel akaratlanul is 
közreműködött a reakció kártevésében. A Párt bírálata óta világosan látjuk : a túlzott szín- 
vonal-követelmények, a teljesíthetetlen vizsgakövetelmények , a túlméretezett lecke-fejada- 
gok mind, mind a reakció malmára hajtották a vizet." 

Ezzel egy időben megszabták a teendőket is: ,, . . .a tanév hátralevő ideje alatt a legköz- 
vetlenebb feladatunk az, hogy reális követelményeket támasztva küzdjünk az év végi buká- 
sok csökkenéséért. . . Az év végi vizsgák igényeit reálissá kell tennünk — a követelménye- 
ket az adott helyzethez kell szabnunk.?  — . tú 

A márciusi párthatározat és a tanév vége közötti három hónap elegendőnek bizonyult a 
roppant változásokhoz, az eredmények hatalmasak voltak. Júliusban a miniszter, Darvas 
József már arról számolhatott be, hogy 
,,. . . az ellenséges szabotázs következtében néhol ijesztővé vált lemórzsolódás . . . jelentéke- 
nyen csökkent a tanév végére. A bukások száma jóval kevesebb. Jellemző adat erre, hogy 
míg félévkor a budapesti általános iskolákban 128"/4 volt a bukások arányszáma, év végén 
2.274. A középiskolákban 2,9"/ , a félévi 107/4-kal szemben." 

De nemcsak a bukások száma csökkent, hanem például az érettségi eredmények is fan- 
tasztikus mértékben javultak : az 1948/49-es tanévben 5,37 volt a kitűnő, 14.37 a jeléssa — 
következő tanévben viszont 1047 a kitűnő és 17,57 a jeles. Kevesebben is buktak meg az 
érettségin : az 1948/49-es tanévben javítóvizsgára bukott 12.874, ismétlő vizsgára 3,3/4, a 
következő tanévben javítóvizsgára csak 3,67,, ismétlőre pedig potom 0,6. 

Joggal írhatta hát a Köznevelés, hogy a , II. félévben a Párthatározat után a tanulmányi 
színvonal ugrásszerű emelkedést mutatott (a középiskolában)". 

Ha az ökölvívás szótárából kölcsönzünk kifejezést, akkor azt mondhatjuk, hogy a 
szabotőrök elleni harcnak nevezett színvonalcsökkentés megrendítő erejű ütés volt. Egy 
újabb, váratlan oldalról érkező ütés aztán könnyen padlóra küldte a már szédelgő 
pedagógustársadalmat: 1951-ben az MDP II. kongresszusán Révai József kirohanást 
intézett a tanítás alacsony színvonala ellen. 

, Meg kell javítanunk az iskolai oktatás színvonalát az általános iskolától a főiskoláig . . . 
A középiskolákban túl kevés tárgyi ismeretet tanítanak, és túl sok... az általános politi- 
kai frázis." i 

Nem nehéz kitalálni, mitérezhetett az a pedagógus, akit egy évvel ezelőtt az ellenség ügy- 
nökének — még ha akaratlan ügynökének is - kiáltottak ki, mert volt valami elképzelése 
az oktatás színvonaláról, a megtanulandó anyag mennyiségéről, most pedig fejére olvas- 
sák, hogy túl kevés tárgyi ismeretet tanít. Egy biztos, a pedagógustársadalom ettől a perc- 
től kezdve nem tért magához soha, nem nyerte vissza önbecsülését, tartását és bátorságát. 
A kongresszusi beszéd valójában csak a megfélemlítéshez és sakkban tartáshoz szükséges 
újabb impulzust adta meg, mert a színvonalasabb oktatás feltételeinek biztosítása terén 
továbbra sem történt semmi, és az általános politikai frázis a központi propagandában is 
ugyanannyi maradt, mint amennyi azelőtt volt. 

Nem kellett sok évnek eltelnie ahhoz, hogy nyilvánvalóvá váljon : a közoktatás , muta- 
tóinak" javítására tett eddigi megoldások nem megfelelőek. Az 1953—54-es tanév folyamán j 
a párt ismét végrehajtott egy fordulatot, és , programmá tette az eddigi liberalizmus felszá- 
molását középiskoláinkban"." 

Az országos tanulmányi átlag rögtön vissza is esett : 3,3-ről 3,13-ra. Az újabb fordulat 
hangneme -— az új politikának megfelelően — enyhébb volt, a számszerű eredmények rom- 

lása sem érdesítette meg — rögtön. 

, A tanulmányi eredmények számszerű visszaesésében a középiskolai tanulókkal szemben tá- 
masztott magasabb követelmények érvényesítését és a reális osztályzásra törekvést kell lát- 
nunk . . . Az igazgatókat és a tanárokat megnyugtatja az a tudat, hogy munkájukat tartalmi 
és nem számszerű eredmények alapján értékelik." 

A pedagógusok tehát végre megnyugodtak. Nyugodtak voltak még a következő, 
1954/55-ös tanévben is. Ám az oktatás emelkedő színvonala elkerülhetetlenül együtt járt a 
mennyiségi mutatók romlásával (például a kimaradások növekedésével). Ez újabb irány- 
vonal-igazítást tett szükségessé : 

, Vem hagyható figyelmen kívül a kimaradások értékelésénél a több megye által említett 
jobboldali elhajlás : apedagógusok körében elterjedt az az álláspont, hogy a középiskolában 
csak annak van helye, aki a megnövekedett követelményeknek eleget tud tenni."? 

Azegyre könnyebben kezelhető pedagógustársadalom jobboldali elhajlását egy szemvil- 
lanás alatt megszüntethették, mert az 1955/56-os tanévről szóló jelentés már büszkén em- 
líti, hogy csökkent a kimaradás. Pedig a dorgálás hangneme már nem volt a régi: , ellen- 
ség", , aknamunka", , szabotázs" és , kártevés" helyett már csak , elhajlásról" volt szó. De 
úgy látszik, ez is elég volt ahhoz, hogy a pedagógusok belássák : a középiskolákban azok- 
nak is helye van, akik nem tudnak eleget tenni a követelményeknek. 

Ez az újabb fordulat azonban hamarosan ismét felidézte a liberalizmus és a mennyiségi 
szemlélet eluralkodásának veszélyét, ezért megint hitet kellett tenni a minőségi elv mellett. 
Kiderült, hogy a középiskolákban mégis azoknak van helyük, akik eleget tudnak tenni a 
követelményeknek . . . 

Folytathatnám, de minek. A csiki-csuki oly jó játék, hogy úgy látszik — kiirthatatlan. Az 
újabb idők újabb kampányairól már mások is írtak, azóta is voltak hirtelen esések a bu- 
kások számában", csak a , mozgalom" neve változott, nem bukási kulcsszámról beszél- 
nek, hanem bukásmentes iskoláról. A végeredmény szempontjából azonban az elnevezés 
közömbös. Ha az igazgatóknak meg a pedagógusoknak nem kell is akkora félelmeket át- 
élniük, mint régen, azért most sem tanácsos sokat buktatniuk. Az embereknek nem kö- 
zömbös, de az oktatás színvonalának teljesen mindegy, hogy mekkora félelem igazgatja. 


Egy másik játék : a szakoktatósdi 


A szakoktatósdi szabályai mások, mint a csiki-csukié, jóllehet hasonló hullámmozgás 
figyelhető meg benne. Itt is szerepet játszik a feltételek szűkössége, de nem annyira. Sőt 
van rá példa, hogy valami jót nagy befektetésekkel sikerült elrontani. E játék nem annyira 
a szűkösség és egyfajta hatalmi technika összjátékából született, hanem a szakértelem hiá- 
nyából és a központi irányítás arra való képtelenségéből, hogy központi irányításként 
működjön. I 

Elég régóta elfogadott az a gondolat, hogy a közoktatási rendszer keretében végzett szak- 
mai oktatás akkor hatékony és gazdaságos, ha nem a konkrét munkakörökre próbál köz- 
pontilag munkaerőt képezni, hanem olyan konvertálható általános és szakmai alapmű- 
veltséget ad, amelynek birtokában bármely munkahely könnyedén ki tudja képezni konk- 
rét munkaköreihez szükséges kádereit. Ennek az elvnek az igazságát Magyarország mére- 
te és gazdasági fejlettségének szintje még csak felerősíti. Ennek ellenére az elmúlt har- 
mincöt év alatt a gyakorlatban alig vették figyelembe, holott elvileg többször leszögezték. 
Először 1946-ban az Országos Iparoktatási Tanács július 5-i ülésén, ahol állást foglaltak a 
középfokú iparoktatás megreformálása mellett. Erre igencsak szükség volt, mert az or- 
szág közép- és felső szinten egyaránt torz szakoktatási struktúrát örökölt. Ezt a struktúrát 
minél gyorsabban át kellett alakítani. Az ülés elnöki megnyitója az egyes iparágak roha- 
mos fejlődésére hivatkozva egy olyan középfokú iparoktatás megteremtése mellett foglalt 
állást, amely minél nagyobb általános műveltséget ad, és minél kisebb mértékben enged a 
specializáció csábításának. 

Ennek ellenére, amikor 1950-ben létrehozták a technikumokat, rögtön túl sokfélét hoz- 
tak létre. 1951-ben már 57 ipari technikum működött 47 szakban, 1952-ben 64 működött 58 
szakban, és 1954-ben a meglévő 71 ipari technikum 74 szakon oktatott. És ott voltak még 
a közgazdasági technikumok 6 irányba meg a mezőgazdasági technikumok 12 irányba 
szakosodva. 

1954-re bebizonyosodott e szétforgácsoltság értelmetlensége és gazdaságtalansága, ezért 
1955-ben reformra került sor. A túlzott specializációt elítélve, a nagyobb általános mű- 
veltség fontosságát hangsúlyozva csökkentették a technikumi szakok számát. 

Különösnek tűnhet, hogy a technikumok négyévi működése alatt felhalmozódó gazdag 
tapasztalatok birtokában sem tudtak többet mondani a reform indoklásában, mint 
amennyit 1946-ban az a bizonyos elnöki megnyitó is elmondott. I 

Persze lehet a hibát az , átkos ötvenes éveknek" tulajdonítani, hiszen az MDP Központi 
Vezetőségének már idézett 1950. márciusi zord határozata kimondja : 

, Tekintsük munkánk súlypontjának a köznevelés területén a termelés igényeinek jobb kielé- 
gítését... Közvetlenebbül a szakkáderszükséglet követelményei szerint kell megszervez- 
nünk szakközépiskoláink és főiskoláink munkáját." 

Igaz, 1950-ben nemigen kezdtek párthatározatokkal vitát a munkatudomány, a nevelés- 
tudomány vagy bármilyen tudomány eredményeire hivatkozva, és ennyiben jogos a hibát 
az ötvenes éveknek tulajdonítani. Csakhogy azóta többször is elkövették ugyanezt a hi- 
bát, holott hatvanas meg hetvenes évek jöttek. 

A hiba első ismétlődésére mindössze öt évet kellett várni. 1960-ban létrehozták a szakkö- 
zépiskolát, és bevezették a gimnáziumi gyakorlati oktatást. A Szakközépiskolát azért, 
hogy , szakmára képesítsen", a gimnáziumi gyakorlati foglalkozást azért, hogy , szakmá- 
ra előkészítsen". 

1960 szeptemberében az összes állami gimnázium 91,3/4-ában már be is vezették a gya- 
korlati foglalkozást, és ez a híres , 5-1" valami csoda folytán rögtön 249 (!) szakmában 
kezdődött el. Három év múlva már 88 azoknak a szakmáknak a száma, amelyeket az 
egész országban, mind a négy évfolyamot figyelembe véve ötvennél kevesebb gyerek 
tanult. 

Ha az ipari technikumoknál joggal felvetődhetett és reformhoz vezethetett a túlzott spe- 
cializáció, akkor egyheti egynapos képzés esetében már szinte abszurdnak tűnik, hogy pél- 
dául a villamos szakmákhoz szükséges általános technikai és elméleti alap megadása he- 
lyett rögtön tízféle elektromossággal kapcsolatos szakmára akarnak felkészíteni; vagy a 
másik példa : a négy éven át tartó heti egynapos képzés aligha elegendő arra, hogy a laka- - 
tosszakmák hoz szükséges közös alapot el lehessen sajátítani (mondjuk a kéziszerszámok 
és a mérőeszközök használatát, néhány egyszerűbb szerszámgép kezelését), de biztosan 
nem elegendő arra, hogy rögtön mechanikai műszerész, mechanikai orvosi műszerész, iro- 
dagépszerelő, motorszerelő, karosszérialakatos, autószerelő, általános lakatos, dízelmoz- . 
dony-szerelő, járműszerkezeti lakatos, szerszámkészítő, géplakatos, mezőgazdasági gép- 
szerelő szakmákra készítsenek elő. 

De ugyanezt elmondhatnánk az asztalosszakmával (ahol asztalost, épületasztalost, 
bútorasztalost, csónaképítőt, intarziakészítőt, mintakészítőt és bútorfényezőt) vagy a sza- 
bás-varrással kapcsolatban is (ahol férfifehérnemű-készítőt, nőifehérnemű-készítőt, férfi- 
szabót, angol női szabót, francia női szabót, női szabót és gyermekruha-készítőt akartak 
előkészíteni). 

Nem lett volna nehéz előre látni, hogy hamarosan bebizonyosodik ennek a képzési for- 
mának a lehetetlensége is. Be is bizonyosodott, ám ennek nincs olyan nyoma, mint ami- 
lyen a technikumok esetében az 1955-ös reform volt. Nem volt semmi hangoskodás, a 
gimnáziumi gyakorlati foglalkozás csendesen múlt ki. 1965-ben a minisztérium módosí- 
totta a gimnáziumi gyakorlati oktatás célját. Miközben a forma változatlan maradt — heti 
két óra meg 5 -- 1 -, a szakmai előképzést mint célt törölték. Ebből következően elhagyták 
a minősítő vizsgát is, hiszen ott bizonyosodott be a képzési forma értelmetlensége. 

A bizonyítható kudarc e ritka esetét látva az ember azt hinné, hogy előállt az a szeren- 
csés helyzet, amelyben radikálisan szakítani lehet egy hibás koncepcióval és a belőle faka- 
dó gyakorlattal. A heti két órát vagy egy napot eltébláboló gyerekek idejét okosabban és 
hatékonyabban lehet majd felhasználni — akár a hagyományos gimnáziumi oktatásban. 

Kétségtelen, hogy egy ilyen radikális változásnak , bukás-szaga" lett volna, és talán éle- 
sen felvetette volna a felelősség kérdését. Vagy ezért, vagy másért, a radikális változtatás 

korlati oktatás a szakképzés rovatból átkerült az általános műveltség rovatba. Ennek je- 

gyében a módosított gyakorlati foglalkozás új alapelvét Lugossy Jenő miniszterhelyettes 
egy interjúban így fogalmazta meg: 

,, . . .4 tárgyban oktatott általános műszaki, technikai, mezőgazdasági, közgazdasági isme- 
retek a korszerű műveltség szerves részét képezik." 

A miniszteri döntéssel egy időben persze megkezdődött az 5 -- 1 rejtett megszüntetése is. 
Először átcsoportosították a tanulókat a heti kétórás formába. Az 1964/65-ös tanévben 
még 127691 gimnazista járt 5 -t- 1-be, és 10 187 heti kétórásba. Az 1969/70-es tanévre gya- 
korlatilag befejeződött az átcsoportosítás: 13685 gimnazista járt már csak 57-1-be, és 
102 132 fő a heti kétórásba. Aztán az 1973/74-es tanévben hirtelen megszűnt az 5--1 is 
meg a heti kétórás is, és belépett az új forma, a , Gyakorlati oktatás" nevű. De itt valójá- 
ban nem az új elnevezés érdekes, hanem az, hogy ide már 71 701 fővel kevesebb járt, mint 
amennyi az előző évben gyakorlati foglalkozáson részt vett. Ha figyelembe vesszük, hogy 
1973-ban 28062 fő hagyta el a gimnáziumot (befejezte vagy lemorzsolódott), akkor is 
43639 gimnazista számára hirtelen megszűnt a gyakorlati oktatás. 

Az , általános műveltség" e speciális alkalmazású ideológiája tehát csak arra kellett, 
hogy nyolc viszonylag nyugodt évet biztosítson a gimnáziumi gyakorlati foglalkozás las- 
sú, alig észrevehető megszüntetésére. Az 1973/74-es tanévtől kezdődően aztán a maradék 
34256 fő is fokozatosan csökkent, és az 1978/79-es tanévben már csak 17545 gimnazista 
vett részt gyakorlati foglalkozáson. 

A gimnáziumi gyakorlati oktatás története alapján felvetődik a kérdés: hogyan lehetne 
kiszámítani azt az anyagi és erkölcsi kárt, amely abból fakadt, hogy a gyakorlati oktatást 
bizonyított kudarca után nem rögtön, hanem csak nyolc év múlva szüntették meg, és 
hogy ez alatt a nyolc év alatt majdnem egymillió gyerek (964 501) idejét vették el értelme- 
sebb tevékenységektől, hatékonyabb tanulási lehetőségektől, hogy majdnem egymillió 
gyerek kapott erkölcsi leckét munkahelyen való téblábolásból és fölöslegességből, hogy 
gyerekek tömegei zavarták a termelés menetét és szervezetét puszta ottlétükkel az erre a 
feladatra fel nem készült és azt vállalni nem is tudó üzemekben, hogy a gyakorlati foglal- 
kozással valamilyen kapcsolatba kerülő pedagógusokkal és gyári dolgozókkal évekig 
olyan munkát végeztettek, amiről minden résztvevő tudta, hogy körülbelül annyi értelme 
van, mint ősszel lerázni a fákról a száraz leveleket? 

Miközben a gimnáziumban ezek az események zajlottak, a szakmunkásképzésben is 
megesett a baj. Túlzottá vált a specializáció. (Mintha nem is központosított társadalom 
lennénk, amelynek nem okozhatna nehézséget, hogy életének egyik szférájában szerzett 
tapasztalatait felhasználja egy nem is olyan távol eső másik területen.) 1967-ben megkez- 
dődött hát az Országos Szakmunkásképzési Jegyzék (OSZJ) felülvizsgálata, amire szám- 
talan bizottságot hoztak létre. Kiderült, hogy az OSZJ-t a túlszakosodás jellemzi, hogy 
1965-ben 42 olyan szakma volt, amelyben országosan 5 fő alatt volt a tanulók száma. 

A felülvizsgálat során néhány , vadonatúj" megállapítás született : 

, Az egyoldalú kiképzés sem a szakmunkás, sem a vállalat szempontjából nem előnyös, mert 

az egyoldalúan képzett szakmunkás foglalkoztatása csak szűk munkaterületen lehetséges, 
záltal kevésbé mozgatható . 

A szakmunkásképzés túlzott differenciálása az oktató-nevelő munka hatékonyságát is jelen- 

tősen csökkenti . . . A túlspecializáltság a tanulólétszámot sok részre forgácsolja, ez pedig az 

oktatás gazdaságosságát hátrányosan befolyásolja." 

Miközben a szakmunkásképzésben ezek történtek, folyt a játék a középfokú szakkép- 
zésben is. Az 1965/66-os tanévtől elkezdett csökkenni a technikumok száma: 1964-ben 
még 164 technikum volt, 1970-ben már csak 77, 1972-ben 1 (azaz egy). 

A technikumokat 1950-ben azért hozták létre, , hogy fejlődő iparunk részére a szocia- 
lista nevelés elveinek megfelelően jól képzett, általános műveltséggel és önálló kezdemé- 
nyező erővel rendelkező technikusokat neveljen, és a felsőbb műszaki tanulmányokra elő- 
készítsen". Tudományos igényű elemzés híján nem lehet tudni, hogy a technikumok 
mennyiben feleltek meg ennek a feladatnak, de az biztos, hogy a közvélemény nem volt 
úgy tele kudarcukkal, mint a szakközépiskolák esetében. A technikumból kikerülők való- 
ban műszaki középkáderek lettek, szerkesztők, technológusok, diszpécserek, művezetők 
stb. A technikumok elleni egyik fő kifogás az ötvenes évek végén, hatvanas évek elején az 

volt, hogy 18 éves ifjak nem alkalmasak még vezető poszt betöltésére. A gyakorlatban ez 
nem okozott valódi problémát, mert tudásukat egyrészt nemcsak vezető posztokon ka- 
matoztathatták, másrészt mint minden iskolából frissen kikerülő szakembernek — beleért- 
ve az egyetemről kikerülőket is —, a technikusoknak is szükségük volt egy-két évi üzemi 
akklimatizálódásra. Addigra pedig elmúltak 18 évesek, elmentek katonának, és mire visz- 
szakerültek, az , öreg szakik" még akkora ellenállást sem tanúsítottak velük szemben, 
mint az egyetemről kikerülő huszonévesekkel szemben. 

A technikumból kikerülőknek nem okozott gondot az sem, ha szakmunkásként kellett 
dolgozniuk, de igen nagy arányban tanultak tovább egyetemen is. Az egyetemi felvételért 
folyó versenyben nem indultak kisebb eséllyel gimnáziumot végzett társaiknál, sőt köztu- 
dott volt, hogy még az egyetemen is , abból éltek", amit a technikumban tanultak. Ezért 
nem lehet pontosan tudni, miért is szüntették meg a technikumokat. Több magyarázat kí- 
nálkozik (az igazit azonban egy későbbi kutatásnak kell megtalálnia) : 

1. rossz volt a tevékenységüket meghatározó célkitűzés ; 

2. a célkitűzés ugyan jó volt, de nem tudták céljukat megvalósítani ; 

3. az 1961-től megalakulni kezdő felsőfokú technikumoknak szükségük volt a jól fel- 

szerelt iskolákra ; 

4. a technikumok fölött rendelkező szaktárcák a , felsőfokúsítással" próbálták kivédeni 

azt, hogy az oktatási tárca , bekebelezze" iskoláikat. 

Létezik egy ötödik magyarázat is, amivel a Művelődésügyi Minisztérium Szakoktatási 

Főosztályának vezetője állt elő, amikor valahogy reagálni kellett a technikumok meg- 
szüntetését követő közfelháborodásra : 
, Az 1950-ben létrehozott technikumok viszonylag hamar kivívták a társadalom elismerését, 
technikusi címmel párosuló oklevelükkel pedig a legrangosabb" középiskolának számítot- 
tak. A technikum mindent adott (érettségit, technikusi oklevelet, szakmunkásmunkára szóló 
jogosítást ) , amit egy középiskola adhat vagy ígérhet. Nem a technikumok hibája, hogy az, 
amire vállalkoztak — tudniillik jó technikusokat adni a népgazdaságnak — ma már megoldha- 
tatlan, mert a modern termelés technikusi munkakörei túllépték a 18 évvel záruló iskolai 
képzés lehetőségeit. Ezt a feladatot a felsőfokú technikumok és a műszaki főiskolák oldják 
meg . . . Ilyen értelemben tehát nem szűnik meg a ,technikum , csak érettebbé válik, feljebb 
lép egy grádiccsal."" 

Hivatalnokok határozatokat védve és magyarázva ritkán beszélnek metaforákban. Itt 

mégis ez történt. De nem véletlen a fogalmazás homályossága : ha valami kideríthető eb- 
ből a szövegből, akkor az inkább az, hogy a technikumok megöregedtek és továbbtanul- 
nak, mintsem hogy tudományos igényű felmérés bizonyította, miszerint az iparban, me- 
zőgazdaságban és gazdálkodásban a középfokú technikumot végzettek számára már 
nincs megfelelő munka, ellenben garmadával állnak a betöltetlen munkakörök, amelyek 
felsőfokú végzettséget igényelnek. Persze nehéz is lett volna ilyen kutatási eredményeket 
felmutatni, amikor még napjaink kutatásai is ennek épp az ellenkezőjéről számolnak be: 
Vasútforgalmi Felsőfokú Technikumot végzettekről, akiknek a MÁV képtelen valami- 
lyen végzettségüknek megfelelő munkát , kitalálni" ; közgazdászokról, akik munkaidejük 
nagy részében középfokú végzettséget igénylő munkát végeznek ; mérnökökről, akik szer- 
kesztők és technológusok híján kénytelenek középfokú végzettséget — sőt sokszor csak 
szaktanfolyamot - igénylő munkát végezni ; és lehetne sorolni a középkáderek hiányát, il- 
letőleg a felsőfokú végzettségűek alulfoglalkoztatottságát bizonyító tények sorát. , 

Akármi volt 1s az indok, és akárhogyan történt is, egy biztos: a technikumot felváltó 
középfokú szakoktatási forma, a szakközépiskola már célkitűzéseiben is kevesebbet 
akart: szakmunkásképzést. És még ezt sem sikerült megvalósítani. Ezenkívül alulmaradt 
egy másik területen is, a továbbtanulásra való felkészítésben. De nézzük sorjában! 

A szakközépiskolát azzal az alapvető célkitűzéssel indították be, hogy a , szakmunkás- 
képzés új, megbízható forrása" legyen. Az oktatási szakigazgatás a szakközépiskolát vég- 
zett fiatal elé az alábbi követelményeket állította : 


Egyrészt : 
, Középfokú általános műveltséggel rendelkezzék , ismerje a tudományok alapja- 
it olyan mértékben, hogy képes legyen tanulmányait bármely felsőfokú oktatási 
intézményben tovább folytatni." 

Másrészt : 


, Olyan szakmai elméleti ismeretekkel, gyakorlati jártasságokkal és készségek- 

kel rendelkezzék, hogy az adott szakmában ( szakterületen) a kezdő szakmun- 

kással (képesített könyvelővel, alapfokú tervezővel, alapfokú statisztikussal 

stb.) szemben támasztott korszerű szakmai követelményeknek megfeleljen." 

Viszonylag hamar, három-négy év alatt bebizonyosodott, hogy a szakközépiskola 
egyik fő feladatát, a szakmunkásképzést nem tudja teljesíteni. Az általános műveltség 
megadását és a továbbtanulásra felkészítő funkció teljesítését egyrészt az idő rövidsége, 

másrészt megbízható mérőeszköz híján még nem lehetett megítélni. A szakmunkásvizsga 
viszont pontos és könyörtelen mérőeszközül szolgált. Az első években ugyan még próbál- 
koztak mindenféle ürügyet keresni : hibáztatták a vizsgáztatás módszereit, felrótták, hogy 
a vizsgafeladatok kiválasztása rossz, mert például mire a munkadarab nagyoló reszelését 
elvégzik, elfáradnak a vizsgázók, és nem marad energiájuk a precízebb befejező művele- 
tekre. Előbb-utóbb azonban szembe kellett nézni azzal az egyszerű ténnyel, hogy a szak- 
munkástanuló-intézetet végzetteknek a nagyoló reszelés után is maradt , kellő energiá- 
juk" a precízebb befejezésre. 

1965-ben aztán egy újabb rendelet törölte a szakközépiskolai képzési célok közül a 

szakmunkásképzést. Külön érdekesség, hogy a kudarcról - akár az 5 -t- I esetében — most 
sem esett nyíltan szó, sőt: a célmódosítás a miniszterhelyettes vagy a szakoktatási főosz- 
tályvezető nyilatkozataiban úgy jelent meg, mint a fejlődés újabb lépése, mint a világ mű- 
szaki, tudományos és szakmai fejlődéséhez való felzárkózás: 
,, . . .a szakképzés tartalmának kiválasztásakor a termelés, a műszaki és tudományos fejlő- 
dés reális követelményeiből kell kiindulnunk. A szakközépiskola szakképzési feladatát és . 
tartalmát is a termelőtevékenység tartalmának változásaiból kiindulva közelíthetjük meg. 
Ez azonban nem jelenti a hagyományos értelemben vett szakma" elsajátítását, annak célul 
tűzését. A szakmai oktatásnak ennél többet kell nyújtania (kiemelés tőlem — A. M.) a 
szakközépiskolában. De nem lehet itt szó valamilyen elvont középfokú szakmai követelmé- 
nyekről sem. A szakközépiskolának nem célja a szakmunkás- vagy technikusoklevél nyújtá- 
h, ERR b lee 

Eddig tartalmas kategóriák megkapják a magukét: a szakma a lesajnáló , hagyomá- 
nyos" jelzőt, a technikum az , elvont középfokúság" jelzőjét. A szakközépiskola mind- 
egyiknél , több": se szakmát nem ad, se technikusi oklevelet. De nézzük, miben , több" 
még. 

A szakmunkásképzés kudarcánál kicsit később az is körvonalazódni kezdett, hogy a 
szakközépiskola a továbbtanulásra sem készít úgy fel, mint akár a technikum. Igaz, hogy 
a különböző főiskolákra — amelyek sokszor még a felvételi keretszámot sem tudták betöl- 
teni — viszonylag sok szakközépiskolás ment, de ha az egyetemeket nézzük, más a helyzet. 
Ebből a szempontból érdemes két évet, az 1965/66-os és az 1979/80-as tanévet összeha- 
sonlítani. Az elsőnél még teljes kapacitással működtek a technikumok, a szakközépisko- 
lák pedig még nem fejlődtek a mai mennyiségi szintre; a másodiknál a szakközépiskola 
már teljesen elfoglalta a technikumok helyét. 


1, táblázat. Egyetemek első évfolyamára beiratkozott hallgatók előképzettsége (nappali tagozat) 


Tanév" — Előképzettség fő 96 Tanév Előképzettség fő 9 

1965— gimnázium 5993 76,2 1979- gimnázium 5605 83,8 

1966 szakközép 142 1,8 1980 szakközép 1074 16,0 
technikum 1726 220 technikum 13 0,2 
összesen 7861 1000 összesen 6692 1000 


Az 1. számú táblázatból látható, hogy a gimnazisták az egyetemeken teret hódítottak a 
szakközépiskolásoktól, méghozzá azért, mert velük eredményesebben versenyeznek, mint 
annak idején a technikumot végzettekkel. Amíg a középfokú szakképzés a technikumok 
idejében az egyetemi helyek 23,874-át szerezte meg, a szakközépiskolák idejében csak 
16,2/4-át. Ráadásul technikumba arányaiban és abszolút számban is kevesebben jártak 
akkor, mint amennyien szakközépiskolába most. A beiratkozást megelőző évben: 


1964/65-ben technikumba járt 50908 fő 

1978/79-ben szakközépiskolába járt 109 664 tő 
és: 

1964/65-ben a gimnazisták—technikumba járók aránya 74,6—25 4/ 

1978/79-ben a gimnazisták—szakközépiskolások aránya 44 6—55 454 
és: 

1965-ben technikumban képesítő vizsgát tett : 12665 fő 
1979-ben szakközépiskolában érettségizett : 23 203 fő 


Mindez azt jelenti, hogy míg a technikumot végzetteknek 13,6974-a jutott egyetemre, ad- 
dig a szakközépiskolát végzetteknek csak 4,674-a. 

A magyarázat megtalálható a felvételi vizsgák eredményeiben. Egy jelentkezőt, aki fel- 
vételi vizsgát is tett, két okból utasíthatnak el : vagy helyhiány miatt, vagy azért, mert nem 
felelt meg. Érdemes megvizsgálni, hogy a különböző iskolákból jöttek hány százaléka 
nem felelt meg a felsőoktatási intézmények felvételi vizsgáján : 


2. táblázat a felvételi vizsgákról 


A felsőoktatási intézményekben felvételi vizsgát tettek közül 
nem felelt meg (az 1967 és 1979 közötti időszak átlaga) 


Gimnáziumból jött 40,59 
Szakközépiskolából jött 5449 
Technikumból jött 43.499" 


" A technikumból jöttek adata az 1967 és 1971 közötti időszak átlaga. 


Ez a helyzet alapvetően nem változott akkor sem, amikor különböző kísérletek történtek 
arra, hogy a szakközépiskolát végzettek más tárgyakból, más követelmények alapján fel- 
vételizhessenek, mint a gimnáziumban érettségizettek. (Ilyen kísérletekre a technikumok 
idejében nem volt szükség.) 

Napjainktól visszatekintve tehát egyértelmű a szakközépiskola lemaradása a továbbta- 
nulásra való felkészítésben. De ezt a jelenséget — ha nem is ennyire határozottan — érzékel- 
ni lehetett már 1967-ben is. Iskolaigazgatók, pedagógusok már ekkor jelezték aggályai- 
kat. A minisztérium Szakoktatási Főosztályának vezetője az aggályokra — Jóboru Mag- 
dát is idézve — így válaszolt : 

, Ha igaz az — s szerintünk igaz —, hogy ,a mi szocialista társadalmunkban a társadalom elit- 
jét a képzett, szocialista meggyőződésű és magatartású munkások, parasztok és értelmisé- 
giek alkotják , semmilyen iskolatípushoz nem kötődik a társadalmi elit fogalma? (dr. Jóboru 
Magda : A középiskola jövőjéről, Magyar Pedagógia, 1964/2.) , akkor igaz, hogy a tovább- 

tanulásra való alkalmasság, képesség is személyiséghez kötött, és semmilyen iskolatípus- 
hoz nem kapcsolható."! / Kiemelés az eredetiben. ) 

Érthető : ha a továbbtanulás a személyiségtől függ, akkor az iskolával nincs mit tenni. 

Miközben a szakközépiskolásokat sorra érték a kudarcok (beiratkozáskor azt hitték, 
hogy szakmunkások lesznek, végzéskor kiderült, hogy nem ; a munkahelyeken láthatták, 
hogy nem tudnak versenyezni a szakmunkásképző intézetet végzettekkel ; a felvételi vizs- 
gákon tapasztalniuk kellett, hogy nincs esélyük a továbbtanulásra), a minisztérium — mint 
valami őrült költő — nyelvi problémákkal bíbelődött : 

, Megszüntetjük a ,technikum" elnevezést is . . . Találóbb elnevezésre volt szükség. . . A tech- 
nikum a képesítő vizsga után technikusi oklevelet adott, a szakközépiskola ,a szakmai ága- 
zatnak megfelelő érettségi bizonyítványt fog adni." 

Majd egy mozdulattal lesöpri az egészet: 

,, . . nem az iskola vagy az általa adott bizonyítvány elnevezése a döntő, hanem az ott folyó 
szakképzés színvonala, az, hogy mit tanítanak. Az új gazdaságirányítási rendszerben, remél- 
jük, jobban fog érvényesülni ez a fontos elv."" 

És most már — mély undorral minden iránt, ami iskolaügy, iskolarendszer, iskolai okta- 

tás — gáttalanul ömlik az áradat : 
, Jó lenne, ha többet veszítene ,a bizonyítvány , az ,oklevéf nimbuszából, megszűnne az ,ok- 
levélimádat" , a tülekedés a különböző iskolai végzettséget és címeket , igazoló" papírokért, ha 
az üzemek, munkahelyek a reális tudást tartanák a legbiztosabb mércének, ha a pecsétes 
papír" megbecsülése mellett legalább olyan figyelem és bizalom illetné meg a rátermettséget . 
a hasznosságot, a produkciót, a pozitív emberi tulajdonságokat." 

Egy progresszív gondolat különös metamorfózisának vagyunk tanúi. Mert amikor ma- 
gukban tehetséget érző emberek vagy a mások tudását felhasználni akaró politikai, gaz- 
dasági, közigazgatási stb. vezetők hangoztatják, akkor azt jelenti, hogy az iskolarendszer 
rossz, nem tudja mérni, így kialakítani se a rátermettséget, a hasznosságot, a produkciót 
és a pozitív emberi tulajdonságokat, hogy a különböző iskolákban adott bizonyítványok 
nem árulnak el semmit birtokosuk tudásáról, tehát szakítani kell a bizonyítvány-fetisiz- 
mussal. Amikor azonban szegény kis főhivatalnok panaszaiként halljuk, akkor azt jelenti, 
hogy , Hagyjanak már minket békén, ne tülekedjenek itt a tudásért, úgysem tudjuk a ,pe- 
csétes papírokat" megtölteni tartalommal, próbálják hát másként kideríteni, hogy ki mit 
ér! 





1971-re az is kiderült, hogy a szakközépiskola még a technikum , elvont középfokúsá- 
gánál" sem több, hanem kevesebb. Ekkorra ugyanis hivatalos állásfoglalás született arról, 
hogyan lehet valaki technikus. Kell hozzá: 

— szakközépiskolai végzettség, 

— bizonyos tudástöbblet, amit egyéni felkészüléssel, tanfolyami vagy levelező képzéssel 

lehet megszerezni, 

— kétéves szakmai gyakorlat, 

— az üzem véleménye. 

Ha mindez együtt van, akkor a jelölt technikusi vizsgát tehet az Állami Technikusmi- 
nősítő Bizottság előtt. 

Mindebből persze még egy dolog derült ki: hogy középfokú technikusokra mégiscsak 
szükség van. 

Minthogy 1973-ra végérvényesen bebizonyosodott, hogy a szakközépiskola semmi 
, többet" nem tud nyújtani, legfeljebb betanított munkás , végzettséget", újabb módosí- 
tásra került sor. Az Elnöki Tanács határozata alapján a szakközépiskola , új" képzési cél- 
ja a szakmunkásképzés. Ehhez persze — jó szokás szerint — megint csak egyetlen feltétel 
volt meg: a határozat. Ezért a következő hat évben csak igen korlátozott mértékben sike- 
rült a szakmunkásképzést megvalósítani a szakközépiskolákban. Az 1978/79-es tanévben 
végzők között még mindig önkéntességen alapult, hogy akar-e valaki szakmunkásvizsgát 
tenni vagy sem. Így aztán az 1979-ben szakközépiskolát végzett 23 203 fő közül mindössze 
5608 fő lett szakmunkás. 

Az, hogy a továbbiakban hogyan alakulnak a szakmunkásképzés szakközépiskolai fel- 
tételei, illetőleg hogy az innen kikerülő szakmunkások mennyire fognak tudni versenyezni 
a szakmunkástanuló-intézetekben végzettekkel, a jövő kérdése. 


A régi vita: , humán vagy reál?" 
Régi, egzakt módon talán sohasem eldönthető vita a tudás humánnak nevezett és nem hu- 
mán elemeinek viszonya. Külön szerencsétlensége a vitának, hogy e viszony legfontosabb 


következményei, az élet kisebb-nagyobb tényei, jelenségei nem fejezhetők ki számszerűen, 
ezért egyetlen — bár másodlagos — eleme, az iskolai óraszámok körül folynak a legheve- 

sebb összecsapások. További szerencsétlenség, hogy — mivel az iskolai óraszám összessé- 
gében nem növelhető — a vita a , vagy-vagy" hibás körében kering. 

Pedig mindenki tudja, hogy az óraszám — egy bizonyos határon belül — semmi, mert sok 
természettudományos órát is meg lehet tölteni szétszabdalt tudáselemekkel úgy, hogy ab- 
ból soha nem alakul ki se egységes természettudományos szemlélet, se működőképes rész- 
lettudás ; és sok társadalomtudományi órát is meg lehet tölteni olyan tartalommal, hogy 
abból soha ne alakulhasson ki se művészetértés, se az az ideális emberi-állampolgári tu- 
dat, amelyet a minden más-sággal (más egyénnel, csoporttal, fajjal, néppel, életmóddal, 
szokásokkal, kultúrával) szembeni tolerancia és a mindenkori hatalommal szembeni al- 
kotó intolerancia jellemez. 

A vita tehetetlensége azonban nem jelenti fölöslegességét. Maga a vita ténye jelzi, hogy 
létezik az emberi tudás elemeinek — az iskolai óraszámoktól függetlenül — valamiféle har- 
móniája vagy egyensúlya, ám az egyensúly — sokak érzése szerint — megbomlott. 

Egészen biztos, hogy az a szemléleti alap, amely az oktatási rendszer stratégiai céljait 
pusztán a mindenkori vagy a tervezett munkaerő-szükségletből tudta levezetni, és amely a 
szakképzésben elkövetett hibák forrása is volt, közvetett módon a különböző tudásele- 
mek egyensúlyára is hatott. A , lágyabb", közvetlen termelési hasznot nem ígérő, ezért 
könnyen öncélúnak minősíthető humaniórákat kezdték kiszorítani a hasznosabbnak, a 
kor követelményeihez megfelelőbbnek ítélt technikai és természettudományos elemek. Ez 
pedig nemcsak az óraszámokban jutott kifejezésre, hanem a különböző tudáselemek társa- 
dalmi értékelésében is. És ez az utóbbi mozzanat olyannyira döntővé vált, hogy még az 
oktatási ügyekben itt-ott hangjukat hallató humán szakemberek is védekezésbe szorultak, 
enyhe bűntudatot éreztek , maradiságuk" miatt. 

Lehet, hogy bizonyos humán jelenségek valóban öncélúak voltak, lehet, hogy nem. Ezt 
sem akkor, sem most nem lehet bizonyíthatóan eldönteni, mivel a humán tudáselemek 
egy igen lényeges különbséget mutatnak a technikai és természettudományos elemekkel 
szemben. Amíg az utóbbiak beépülése az oktatott fejekbe szinte szemmel követhető és 
egyértelmű (ismeri vagy nem ismeri, tudja-e alkalmazni vagy nem), addig az ilyesfajta 
egyértelműség a humán tudás elemeinek legfeljebb a felületét érinti. Az a mechanizmus, 
amellyel a humaniórák a személyiségbe beépülnek, az a sokfelé ágazó hatás, amit az okta- 
tott fejekben keltenek, nem mérhető valamely ismeret tudásával vagy nem tudásával, nem 
mérhető semmilyen közvetlen módszerrel. Hatásuk — mint egy búvópatak — a forrástól 
messze bukkan elő: társadalmak közérzetében, érintkezési viszonyaiban, erkölcsében, 
munkakultúrájában stb. Ezért aztán azt sem lehet teljes biztonsággal eldönteni, hogy mi 
öncélú, és mi nem az. 

Írók, publicisták hétről hétre tudósítanak bennünket az egyensúly megbomlását jelző 
kisebb-nagyobb tényekről az emberek közötti érintkezési viszonyok, a magán- és közélet 
területén, de fölösleges lenne idézgetni, mert a legnagyobb tényhalmaz sem lesz bizonyító 
erejű a , tudományosság" értelmében. És bár tudom, hogy a jelenség egészét tekintve az 
iskolai óraszámok alakulása csak szerény következmény (bár maga is újabb következmé- 
nyek forrása lehet), az iskoláról írván nem kerülhetem meg, hogy ne foglalkozzak vele. 

A humaniórák háttérbe szorulásánál általában csak az óraszámok alakulásáról szoktak 
beszélni, holott a folyamat két szinten zajlott. Egyrészt az egyes iskolafajokon belül csök- 
kent arányuk az óraszámban, másrészt csökkent azoknak az iskolafajtáknak az aránya, 
amelyekben többet fordítottak a humán tárgyakra. Amikor a humaniórák háttérbe szo- 
rulásáról beszélünk, akkor a folyamat mindkét szintjét egyszerre kell figyelembe venni. 
Azt kell megvizsgálni, hogy mekkora az a , humán deficit", amit az óratervek és az iskola- 
fajták, illetőleg a különböző iskolafajtákban tanulók megoszlásának változásai eredmé- 
nyeztek a diákság egyes generációiban. 

Az általános iskolánál ez egyértelmű: az 1940-es évek vége, 1950-es évek eleje és az 
1970-es évek vége között teljes korosztályok részesültek egyre csökkenő, végül 1574-kal 
kevesebb humán jellegű foglalkozásban. !? 

Az 1940-es évek végén, 1950-es évek elején középiskolába járóknak (a közben felsőfok- 
ra utalt középfokú tanító- és óvónőképzést nem számítva) körülbelül: 

75/-a volt gimnazista, átlagosan 54 97/, humán órával 
257/4-a volt technikumi tanuló, átlagosan 20,0/ humán órával 


Ezzel szemben az 1970-es évek végén középiskolákba járók : 
44 37/4-a volt gimnazista, átlagosan 49 67, humán órával 
55,7/4-a volt szakközépiskolás, átlagosan 21,074 humán órával 


Befejezés gyanánt 


Ha az eddig leírtak ismeretében visszatekintünk a magyar közoktatás elmúlt 35 évére, ak- 
kor a legfeltűnőbb vonás egyrészt a mennyiségi növekedés minden téren, másrészt a folya- 
matos színvonal-csökkenés ugyancsak minden téren: az általános iskolai munka haté- 
konyságában (holott az utóbbi években egyre nagyobb arányban sikerült lefelé kiterjesz- 
teni a tanterv szerinti óvodai neveléssel és az iskola-előkészítővel), a középfokú szakkép- 
zésben és — mint sok szerző állítja — a felsőfokú oktatásban is. Kiderült, hogy az a sokszor 
hangoztatott érv, miszerint a mennyiségi növekedés óhatatlanul együtt jár a minőség 
romlásával, nem valamiféle automatikusan működő társadalmi törvényszerűségen ala- 
pul. Ez a tétel csak akkor igaz, ha a feltételek megteremtése nem tart lépést a mennyiségi 
növekedéssel, és ha ehhez a lemaradáshoz ráadásul még olyan törekvések is járulnak, 
mint a különböző mutatók , szinten tartása" vagy , javítása" bukási kulcsszámmal, bu- 
kásmentességgel, egyebekkel. 

A színvonalcsökkenésnek a dolgozatban vázolt okokon kívül számtalan más - az alap- 
okokra is visszavezethető — oka is van: a pedagógusmunka túlszabályozottsága, ami az 
alkotóbb személyiségeket eleve elriasztja vagy menet közben üldözi el a pályáról ; az anya- 
gi és erkölcsi megbecsülés hiánya ; a túlszabályozottságból és a megbecsülés hiányából fa- 
kadó több évtizedes kontraszelekció ; a pálya elnőiesedése, ami — ha másért nem — már. 
csak azért is színvonalcsökkentő hatással működik, mert a magyar családok belső mun- 
kamegosztása a nőknek eleve kevesebb időt hagy a hivatásban való gazdagodásra. Ezek- 
ről a tényezőkről nem írtam, mert más szerzők már foglalkoztak velük. Most azonban, 
amikor utoljára nekirugaszkodom, hogy megértsem a folyamat utolsó homályos pontját, 
utalnom kell ezekre a kutatási eredményekre is. 

Az utolsó homályos pont a következő: a különböző adatok korrekciója után is nyil- 

vánvaló, hogy valamiféle minimális javulás mégis csak volt a különböző feltételekben. Ha 
annyi nem is, amennyi a minőség javításához kell, annyi talán mégis, amennyi a színvo- 
nalcsökkenés elkerüléséhez szükséges. A színvonal azonban mégis csökkent. Ha mármost 
mindent számításba veszek, azt hiszem, megvan a magyarázat : ma már zömmel azok ta- 
nítanak az iskolákban, akik egyrészt keresztülmentek a minden szinten csökkenő színvona- 
lú oktatáson, másrészt keresztülmentek a kontraszelekció többszörös szűrőjén. Ne le- 
pődjünk hát meg, ha például egyre több olyan tanítónő fogja gyerekeinket anyanyelvre 
tanítani, aki maga sem tud helyesen írni és beszélni. 

Hogy ennek a folyamatnak a megfordítására milyen reményünk lehet, azt nem tudom. 
Az azonban valószínűnek látszik, hogy ha a pedagógusmunka feltételeit a már fentebb 
vázoltak szerint megváltoztatnák, ha a tantestületek az alkotóműhelyek levegőjét áraszta- 
nák, ha az iskolákban az értelmiségi átlag-életszínvonalat — túlóra nélkül — elérő és az ér- 
telmiségi léthez szükséges szabad idővel rendelkező pedagógusok taníthatnának húsz fő 
körüli osztályokat, akkor lassan szelekció foglalná el a kontraszelekció helyét, és valami 
változás 20-30 év múlva már kezdené éreztetni hatását. 

A magyar közoktatáson belüli kudarcokra az elmúlt 35 év során mindig a kétségbe- 
esett, kapkodó reakció volt a jellemző. Félő, hogy ezzel a rossz hagyománnyal még min- 
dig nem sikerült teljesen szakítani. Az elmúlt öt-tíz évben egyre többet lehetett hallani a 
tízosztályos általános iskola bevezetéséről mint az összes probléma megoldásának egyet- 
len módjáról. Ha nem jön közbe a világgazdaság 1974-ben kezdődő recessziója, talán már 
be is vezették volna, és ezáltal eggyel szaporodott volna a minőségi problémákra való 
mennyiségi reagálások példája. Ismerve a magyar szellemi élet és a propaganda sajátossá- 
gait, biztosra vehető, hogy a tízosztályos általános iskola bevezetését követő euforikus 
hangulatban legalább 5—10 évig minden kritika süket fülekre talált volna. 

Ezért — paradox módon — szerencseként könyvelhetjük el a legújabb gazdasági válsá- 
got, amely — akárcsak a gazdaságban - nem teszi lehetővé a növekedés extenzív úton való 
fenntartását, és a problémák megoldásának ily módon való elodázását, hanem már most 
kényszerít a minőségi követelményekkel való komolyabb szembenézésre. Ha dolgoza- 
tommal semmi mást nem értem el, csak azt, hogy sikerült bebizonyítanom : nem a tíz-, ha- 
nem a nyolcosztályos általános iskolát kell megteremteni úgy, hogy teljesíteni tudja erede- 
ti és a különböző hivatalos dokumentumokban újra és újra megfogalmazott célkitűzéseit 
— akkor munkám nem volt hiábavaló. 

Utoljára hagytam egy igen fontos, de szakterületemtől távol eső problémát. Akármi- 
lyen is az iskola, feltehetően nem mindegy, hogy mit tanítanak benne és hogyan tanítják. 
A módszer és a tartalom persze nem független a feltételektől, mert bizonyos módszereket 
— legyenek bármilyen jók — bizonyos feltételek mellett lehetetlen alkalmazni. Úgy gondo- 
lom, hogy a magyar közoktatás alacsony hatásfokának, annak például, hogy az olvasni 
tanítást már eleve a szülőre hárítják, szinte házi feladatként üzenve neki ; hogy például egy 
45 perces matematikaórán nem tudják megértetni az összes gyerekkel azt, amit a nem ma- 
tematikatanár szülőnek két perc alatt sikerül ; hogy például a nyolc év nyelvtanulás után 
olyan szintet sem tudnak elérni, amit a nyelvtudás minimumának lehetne nevezni ; hogy 
például egy állami zeneiskolában egy főhivatású szolfézstanár (az iskolai énekórákról ne 
is beszéljünk) képtelen a zenetanulást önként vállaló gyerekeknek megtanítani a szolfézst 
— szóval mindennek tartalmi és módszertani okai is vannak, túl a feltételek vagy a pedagó- 
gustúlterheltség problémáján. 

Úgy gondolom, hogy a magyar közoktatás kritikája nem lehet teljes anélkül, hogy 
ezekre a jelenségekre is magyarázatot ne adnánk. ( 

Ezért — bármilyen szokatlan egy ilyen dolgozatban - felhívással fordulok a magyar köz- 
oktatásért felelősséget érző minden olyan szakemberhez, aki szakterületén választ tud ad- 
ni arra, hogy miért nem tanulnak meg a gyerekek oroszórán oroszul, matematikaórán 
, matematikaiul", történelemórán , történelemül"; miért nem válnak olvasó emberré a 
magyarórák hatására, miért nem lesznek zeneszeretők az énekórák hatására, miért vesz- 
tik el a minden iránt érdeklődő kisgyerekek az iskolába kerülve az érdeklődésüket min- 
den iránt, miért nem érződik a számtalan kísérlet és kutatás eredménye az oktatásban — 
adja meg a választ egy , dolgozatban"! 

Ha létrejönne egy ilyen dolgozatokból álló tanulmánykötet, amelyben mindenki önkín- 
zó kíméletlenséggel próbálna a dolgok gyökeréig hatolni, soha nem tapasztalt világosság- 
gal látnánk, hogyan is lehetne , megváltani" a magyar közoktatás ügyét. 


Andor Mihály 

